# Marjorie Lee Browne

Marjorie Lee Browne (Memphis, 9 de setembre de 1914 - Durham, 19 d'octubre de 1979) va ser una matemàtica estatunidenca, una de les primeres dones negres americanes en obtenir un doctorat en matemàtiques.

## Vida i Obra

El seu pare, un empleat de correu ferroviari, i la seva madrastra (la seva mare va morir quan només tenia dos anys) la van animar a estudiar matemàtiques i la va portar a la LeMoyne High School, una escola privada d'una associació per l'educació dels negres, per rebre l'ensenyament secundari. A continuació va estudiar matemàtiques a la universitat Howard a Washington DC (una universitat també per a negres), en la qual es va graduar el 1935. Després de graduar-se va ser professora durant un curs de la Gilbert Academy de Nova Orleans, abans de matricular-se a la universitat de Michigan (una de les poques universitats de recerca que acceptava negres), en la qual va obtenir el màster el 1939. A continuació va treballar al Wiley College de Marshall (Texas), mentre destinava els estius a preparar el seu doctorat, que va obtenir el 1949 a la universitat de Michigan, essent (juntament amb Euphemia Lofton Haynes i Evelyn Boyd Granville) una de les tres primeres dones negres en obtenir aquest grau acadèmic. Des de 1949 fins a la seva mort el 1979 va ser professora del North Carolina College, que va canviar de nom a Universitat Central de Carolina del Nord, dirigint el departament de matemàtiques de la universitat des de 1951 fins a 1970. Durant aquesta època, va rebre nombroses beques (de la Fundació Ford, de IBM, de la National Science Foundation, de Shell) que li van permetre fer estances a diferents universitats americanes.
Browne va ser una professora extraordinària que recolzava els seus estudiants i que pretenia millorar l'ensenyament de les matemàtiques a l'escola secundària. Per això va establir uns cursos d'estiu per la formació de professors de matemàtiques de secundària, iniciativa per la que va rebre un premi a l'excel·lència en l'ensenyament de les matemàtiques.

## Referències

* 1 2 Kenschaft, 2005, p. 21.
* ↑ Malloy, 1998, p. 23.
* ↑ Alcántara Romero, Camacho Núñez i Núñez Valdés, 2016, p. 115.
* ↑ Kenschaft, 2005, p. 19.
* 1 2 Malloy, 1998, p. 24.
* ↑ Alcántara Romero, Camacho Núñez i Núñez Valdés, 2016, p. 117.

## Bibliografia

* Alcántara Romero, Julia; Camacho Núñez, María del Carmen; Núñez Valdés, Juan «Una semblanza de las primeras mujeres afroamericanas doctoras en Matemáticas» (en castellà). Números, Vol. 93, 2016, pàg. 111-129. ISSN: 0212-3096.
* Kenschaft, Patricia Clark. «Marjorie Lee Browne». A: Bettye Anne Case, Anne M. Leggett (eds.). Complexities: Women in Mathematics (en anglès). Princeton University Press, 2005, p. 19-24. ISBN 0-691-11462-5.
* Kenschaft, Patricia Clark «Improving Equity and Education: Why and How» (en anglès). Journal of Humanistic Mathematics, Vol. 4, Num. 1, 2014, pàg. 92-112. DOI: 10.5642/jhummath.201401.06. ISSN: 2159-8118.
* Malloy, Carol E. «Marjorie Lee Browne». A: Charlene Morrow, Teri Perl (eds.). Notable Women in Mathematics: A Biographical Dictionary (en anglès). Greenwood Press, 1998, p. 21-25. ISBN 0-313-29131-4.

## Enllaços externs

* O'Connor, John J.; Robertson, Edmund F. «Marjorie Lee Browne» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Fogg, Erica; Davis, Cecilia; Sutton, Jennifer. «Marjorie Lee Browne». Agnes Scott College, 2022. [Consulta: 22 juliol 2022]. (anglès)
* Macho Stadler, Marta. «Marjorie Lee Browne, matemática y educadora». Euskal Herriko Unibertsitatea, 2014. [Consulta: 22 juliol 2022]. (castellà)